 NA NDUBI MOTURI KIONGOZI wa chama cha upinzani nchini Afrika Kusini cha Economic Freedom Fighters (EFF) Julius Malema amedai hatua ya Rais William Ruto ya kuonyesha mwegemeo kwa Israeli inapokabiliana na kundi la Hamas katika ukanda wa Gaza inakiuka umajumui wa Afrika almaarufu ‘Pan-Africanism’. Bw Malema ambaye amekutana na viongozi vijana katika hoteli ya Serena, amesema Ijumaa kwamba hata ingawa baadhi ya wale wanaomuunga mkono Rais Ruto hawajakubaliana naye kwa kumsuta kuhusu suala hilo la Israel, ni lazima alizungumzie. “Huwezi ukawa wewe ni mwanamajumui halafu unaunga mkono upande unaonyanyasa Wapalestina ambao wametengwa kwa muda mrefu. Lengo la umajumui wetu unajikita kwa kutengwa tangu zamani na yeyote anayedhulumiwa anafaa kuegemea kwa bega letu,” amesema Bw Malema. Amedai Wapalestina wakiwemo wa eneo la ukanda wa Gaza wamenyanyaswa namna ambavyo wapiganiaji wa ukombozi nchini Kenya walivyodhulumiwa wakisaka uhuru. “Rais Ruto akisema anaiunga mkono Israeli, anafanya hivyo kwa msingi gani? Taifa hilo limelipua kambi za wakimbizi na kuwaua watoto na wanawake wajawazito. Mwanasiasa huyo amedai kwamba Waisraeli wameua wamiliki halisi wa vipande vya ardhi katika uwanja wa machafuko na kamwe “hatuwezi tukahurumia watu wa aina hiyo.” Amewataka viongozi vijana kujitolea na kuwaambia wakubwa wa vyama vyao ukweli wa mambo. Aidha, ametaka demokrasia ipaliliwe kwa msingi wa haki katika upigaji kura na utangazaji wa matokeo sahihi ya uchaguzi kuepusha migogoro na machafuko. Amewataka raia wasiuane akisema hata hapa nchini Kenya, endapo kiongozi wa upinzani Raila Odinga aliandikiwa urais, atakuwa tu “hata waibe namna gani.” “Wale wanaotaka niachane na siasa za Kenya, kwamba hii si Afrika Kusini, ninasema hivi… Siasa za Kenya zinanihusu namna ambavyo siasa za Afrika Kusini zinawahusu. Kila kitu kinachoathiri Afrika kinatuathiri sote sisi wanamajumui wa Afrika. Akihutubu katika Chuo Kikuu cha Lukenya katika Kaunti ya Makueni, Bw Malema alisema Rais Ruto si yule wa wakati wa kampeni alipokuwa anaomba kura. “Yale ambayo Rais Ruto alikuwa akisema na yale anayotenda sasa ni vitu viwili tofauti,” alisema mwanasiasa huyo. Alisema hayo wakati wa kuzindua Taasisi ya Umajumui katika chuo kikuu hicho. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  